Magister Philippus curie Senonensis officialis omnibus presentes litteras inspecturis in Domino salutem. Noverint universi quod Renerius de Posiaco clericus crucesignatus in nostra constitutus presentia in perpetuam elemosinam donavit ecclesie Vallis lucentis quicquid ipse habebat in nemoribus de Fauconois, de Corrozol et de Haer, perpetuo, pacifice possidendum. Donavit etiam in elemosinam eidem ecclesie post decessum matris sue quandam domum cum porprisia sitam apud Poisiacum et quandam ochiam que est juxta molendinum ejusdem ville sub eo tenore quod, matre sua sublata de medio, ipse si a peregrinatione sua, Deo dante, reversus fuerit, dictas domum et ochiam quo advixerit, possidebit. In cujus rei memoriam, presentem cartam ad petitionem partium sine prejudicio alterius sub sigillo curie Senonensis fecimus roborari. Actum anno Gracie M° CC° undecimo die martis post dominicam qua cantatur “oculi mei”.